રિટેઈલિંગમાં ટૅક્નોલોજી મહત્ત્વનો ભાગ ભજવી રહી છે. ઈલેકટ્રોનિક્સ રજિસ્ટર (માલની વિગત, કિંમત અને સરવાળો કરતું મશીન) અને બાર કોડ રીડરના સથવારે થોડી ટૅક્નોલોજી જાણતી વ્યક્તિ દિવસના લાખો રૃપિયાનો માલ ત્વરાથી અને ભૂલચૂક વગર વેચી શકે છે. તેના વડે રિટેઈલ વેપાર સરળ અને સસ્તો બન્યો, પણ આ તો પ્રાથમિક, બેઝિક ટૅક્નોલોજી છે. ગ્રાહકો પણ તેના પર વિશ્વાસ કરતા થયા છે, પરંતુ એક સમયે બિગ બઝારથી ફેમસ બનેલું કિશોર બિયાનીનું ફ્યુચર ગ્રૂપ રિટેઇલિંગમાં નવી ટૅક્નોલોજી સાથે નવા ભવિષ્યની અજમાઈશ કરી રહ્યું છે. ગ્રાહકોની ખરીદીની આદતો, વલણો વગેરેનો બારીકાઈથી હિસાબ રાખતા ડાટા ફ્યુચર ગ્રૂપ બહોળા પ્રમાણમાં ધરાવે છે. ક્લાઉડ ટૅક્નોલોજી, ડાટા એનાલિટિક્સ વગેરેનો આધાર લઈ ફ્યુચર ગ્રૂપ હવે પોતાની ‘રિટેઈલ થ્રી પોઈન્ટ ઝીરો’ નામથી સ્ટોર્સ ખોલવા માગે છે. જોકે કિશોર બિયાનીને હજુ ફિઝિકલ સ્ટોરમાં જ વધુ આસ્થા બેસે છે. બિગ બઝાર અને પેન્ટાલૂન જેવા સ્ટોર્સનો પ્રારંભ એમણે કર્યો હતો. એ કહે છે કે ભારતમાં રિટેઈલ બિઝનેસમાં ફિઝિકલ સ્ટોર્સનું પ્રભુત્વ છે. શા માટે ઓનલાઈન સ્ટોર્સ સામે આટલો ઊહાપોહ થાય છે તે બિયાનીને સમજાતું નથી. એક રીતે જોઈએ તો બિયાનીની વાત હજી સાચી છે. ભારતમાં રિટેઈલિંગનું બજાર ૭૦૦ અબજ ડૉલરનું છે. તેમાં ઓનલાઈન રિટેઈલિંગથી ખાસ મોટું ગાબડું પડ્યું નથી. માત્ર રથી ૩ ટકા જેટલો વેપાર ઓનલાઆઈન થાય છે.